Vonones I (Grieks: ΟΝΩΝΗΣ, Onōnēs op sy muntstukke) was van 8 tot 12 n.C. koning van die Partiese Ryk en daarna, van 12 tot 18 n.C., die heerser van die Koninkryk Armenië. Hy was die oudste seun van Fraates IV en is in 10/9 v.C. as gyselaar na Rome gestuur om te voorkom dat daar konflik is in die troonbestyging van Fraates se jongste seun, Fraatakes. Vonones het koning geword nadat die Parters Augustus ná die dood van Orodes III omstreeks 6 n.C. gevra het vir 'n nuwe koning uit die Huis van Arsakes. Augustus het Vonones vir hulle gestuur, maar dié kon homself nie as koning handhaaf nie; hy was opgevoed as 'n Romein en die Partiese adel het hom geminag. 'n Ander lid van die Huis van Arsakes, Artabanus II, wat oor Atropatene regeer het, is genooi om die troon oor te neem. In 'n burgeroorlog het hy Vonones I verslaan en van die troon gesit. Vonones het na Armenië gevlug en in 12 n.C. hulle koning geword.